Alli die u vili witeri geografischi Näme basiere i  ihrer latinische Schrybwys uf der (kastilische) Transkription vo de Spanier, de erschte Europäer, wo dört sy gsi. Si hei der   /ʃ/-Lut vo der Nahuatl-Sprach wi dennzumal bi ihnen üblech us x gschibe. Sithär het sech d'Ussprach vom Spanische allerdings gwandlet u ds alten x wird   /x// usgsproche - glych wie j und g (vor e, i) wo früecher   /ʒ/ tönt hei. Hüt wärde all die Wörter mit j oder g gschibe (Don Quixote wird zum Bispiel zu Don Quijote) u der x tönt ähnlech wie ds ch im Dütsche. Näme sy aber nume teilwys a di neue Zueordnig vo Buechstabe u Lute aapasst worde, wi me das o i anderne Sprache het chönne beobachte. Trotzdäm fingt me i spanische Texte o d'Schrybwys Mejico anstatt Mexico. In Mexiko sälber leit me allerdings sehr Wärt uf d'Schrybig mit x, wüll me so d'Loslösig vo der Kolonialherrschaft cha understryche. Di chüniglech-spanischi Akademie (Real Academia Española) wo für d'Feschtlegig vo der spanische Orthografie zueständig isch, lat beidi Schribwyse zue. Dernäbe wird dr x teilwys us /ʃ/ oder /s/ usgsproche, zum Byspil bi "Xola" u "Xochimilco" (gsproche wi "Schola" u "Sotschimilko").